Christelike vakansiedae onder die loep | Maroela Media
Christelike vakansiedae onder die loep
Christelike vakansiedae in Suid-Afrika gaan binnekort op hoë vlakke bespreek word ná klagtes ontvang is dat dié dae teen ander gelowe diskrimineer.
Die hersiening van openbare vakansiedae, veral Christelike heilige dae, kom later in Junie onder die loep. Volgens die Beskerming en Bevordering van Kulturele, Geloofs- en Taalgemeenskappe is 'n aantal "klagte en versoeke ontvang dat openbare vakansiedae net Christenskap erken en onregverdig teen ander gelowe diskrimineer."
Beeld berig die kommissie beplan openbare vergaderings in Gauteng, die Wes-Kaap, KwaZulu-Natal en die Vrystaat oor openbare vakansiedae, waarvan Suid-Afrika 12 het.
"Ingevolge sy mandaat het die kommissie 'n aantal klagte en versoeke ontvang wat die partydigheid en onregverdige skedule van die Wet op Openbare Vakansiedae van 1994 betref," sê die kommissie in 'n verklaring.
Die doel van die vergaderings is om openbare deelname aan te moedig. Inligting sal ook van gemeenskappe ingesamel word om te bepaal of diskriminasie plaasvind of nie. 'n Verslag met aanbevelings sal ná afloop van die vergaderings aan die departement van binnelandse sake en die presidensie gestuur word vir moontlike hersiening van die bestaande wetgewing.